IункIыбзэIуххэр щратыж
Сабий зеиншэхэмрэ адэ-анэм я нэIэ щIэмытыжхэмрэ псэупIэкIэ къызэгъэпэщыным тещIыхьа программэм ипкъ иткIэ, Анзорей къуажэм щаухуа унэм щыщу фэтэри 5-м я IункIыбзэIуххэр зейхэм гуфIэгъуэ щытыкIэм иту гъатхэпэм и 18-м иратыжащ.
А Iуэху гуапэм кърихьэлIащ Къэбэрдей-Балъкъэрым и Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ, республикэм ухуэныгъэмрэ псэупIэ-коммунальнэ хозяйствэмкIэ и министрым и къуэдзэ Швачий Татьянэ, Лэскэн щIыналъэ администрацэм и унафэщI АфIэунэ Аслъэн, къуажэдэсхэр.
— Мыр проект гъуэзэджэщ, республикэм щыяпэщ. Дэ иджыри къыздэсым зи яужь дитар псэупIэ рынокым фэтэрхэр къыщыщэхунырщ, зэгъэпэщыжынырщ, зэдгъэзэхуэжахэр еттынырщ. Мыр унэщIэщ, фэтэр 12 мэхъу. Абыхэм ящыщу 5-м я IункIыбзэIуххэр нобэ зэттынухэр мы тыгъэ лъапIэм зэрыщыгуфIыкIынум шэч хэлъкъым, — къыхигъэщащ министрым, къызэхуэсахэм защыхуигъазэм.
Швачий Татьянэ а псалъэхэр и гуапэу диIыгъащ. Абы зэрыжиIамкIэ, псори зэхэту псэупIэ пэшу 82-рэ нэгъабэ къащэхуащ. 42-р унэщIэхэм хэт фэтэрхэрщ.
АфIэунэ Аслъэн гуфIэгъуэ зэхыхьэм кърихьэлIа хьэщIэхэм фIыщIэ яхуищIащ икIи унэщIэр зи мылъкукIэ езыгъэухуа анзорейдэс УнащIэ Альберт щытхъу хужиIащ, щыпсэунухэм ехъулIэныгъэрэ насыпрэ яIэну ехъуэхъуащ.
Къызэхуэсахэм я Iэгуауэм щIэту Емуз Нинэ IункIыбзэIуххэр псэупIэхэр зейхэм яритыжащ.
ХЬЭТЫКЪУЭ ЩэуапцIэ.
